**COOP 27**

És el nom de la cimera de l’ONU sobre el clima que s’està celebrant aquesta setmana a Egipte.

El problema central és la pressió per disminuir dràsticament el consum de combustibles fòssils, que està amenaçant el clima del planeta, amb la possibilitat d’arribar a un punt (més d’1’5 graus per sobre de la temperatura de l’era preindustrial), que sigui destructiu de manera ja inevitable.

Però també hi ha l’altre gran objectiu: una aportació econòmica enorme per ajudar els països del Sud a trampejar el canvi climàtic, en el grau en què ja el tenim ara de manera inevitable.

És així perquè els països del Nord global, en un segle i mig més o menys, han cremat una quantitat grandiosa de combustibles fòssils en la seva industrialització, i això ha contaminat l’atmosfera i ha alterat el clima, però les alteracions climàtiques es donen amb molta més força als països del Sud, amb sequeres, inundacions, etc. Es dona, doncs, la paradoxa que uns han creat el problema i altres en sofreixen més les conseqüències.

És, doncs, d’estricta justícia que els qui s’han enriquit amb la seva actuació ajudin els altres a trampejar les conseqüències.

S’han de fer, per exemple, dics o contencions costaneres per aturar la pujada del mar; obres per recollir i administrar amb més eficàcia la poca aigua que encara cau; noves maneres de treballar el camp amb espècies vegetals que necessitin menys aigua, i altres coses per l’estil.

Tot això costarà molts diners. D’on han de sortir? Dels qui els han obtingut exagerant l’explotació de manera malmenada dels recursos de la Terra.

Cada any es demanen més restriccions en l’ús d’elements fòssils, i més capitals per a ajudar els països del Sud. I cada any es fan propòsits, sempre ronyosos, i ni així es compleixen gaire.

Antoni Ferret